Virksomheden GreenHydrogen i Kolding er hårdt ramt af coronakarantæner, efter at en ny medarbejder fik alt andet end den start på det nye arbejdsliv, som han og arbejdspladsen havde drømt om.

Den nyansatte mand havde første arbejdsdag sidste tirsdag, hvor han hilste på alle med håndtryk. Efterfølgende blev manden testet for corona - og testresultaterne viste sig at være positive.

Manden havde været på skiferie i Østrig ugen forinden, men havde ingen symptomer. Hans alarmklokker begyndte dog at ringe, da hans rejsemakker fik konstateret smitten.

Fem anbefalinger til at undgå smittespredning Helt konkret har Sundhedsmyndighederne fem anbefalinger: Vask dine hænder tit eller brug håndsprit. Host eller nys i dit ærme – ikke dine hænder. Undgå håndtryk, kindkys og kram – begræns den fysiske kontakt. Vær opmærksom på rengøring – både hjemme og på arbejdspladsen. Vær opmærksom, når du er på steder med tæt kontakt til mange mennesker. Kilde: Sundhedsstyrelsen

Direktør tilbageholdt i karantæne i udlandet

En af dem, der lige nu er i karantæne i sit hjem, er virksomhedens direktør Niels-Arne Baden.

- Jeg fik det at vide i søndags. Jeg modtog en sms søndag lidt over middag, at vores nye medarbejder gerne ville tale med mig, og at han havde en træls besked og en vigtig information, siger Niels-Arne Baden.

Han havde selv vist medarbejderen rundt på arbejdspladsen.

- Så går han jo rundt sammen med mig og hilser pænt på sine kollegaer. Det er fuldstændig besynderligt. Det er en meget speciel oplevelse. Det er surrealistisk, og man forventer ikke, at man pludselig bliver en del af sådan noget, men det er vi i den grad, siger Niels-Arne Baden.

Direktøren fortæller, at blandt andre hele ledelsen i virksomheden er sendt i hjemmekarantæne.

- Og for at gøre det helt grotesk er vores tekniske direktør i udlandet lige nu, hvor han er sat i karantæne, siger Niels-Arne Baden.

Bekymret for sin hustru

Niels-Arne Badens kone er i karantæne sammen med ham i parrets hjem. Hun er netop fyldt 60 år, og her måtte parret sige pænt nej tak til flere spontane besøg.

- Min hustru havde rund fødselsdag for nylig, og dem, der kom med gaver, måtte vi jo afvise i døren, siger han.

GreenHydrogen producerer systemer til fremstilling af brint, og Niels-Arne Baden og de øvrige ledere har mulighed for at passe deres arbejde hjemmefra, til gengæld har hverken medarbejdere fra udvikling- eller produktionsafdelingen mulighed for at passe deres daglige opgaver.

- Vi forsøger at få virksomheden til at fungere, og vi har stadig syv medarbejdere, der møder op, mens resten er på arbejde hjemmefra. Det er klart, at det er på lidt nedsat blus, og det må vi bare acceptere, siger Niels-Arne Baden, der ikke har haft symptomer på smitte.

Alligevel kan han godt være lidt bekymret for, om han udvikler sygdommen.